**REFERAT DE APROBARE**

a proiectului de ordin al ministrului justiţiei pentru **modificarea și completarea Ordinului ministrului justiției nr. 2773/C/2017 pentru aprobarea Situaţiei centralizate a clădirilor care sunt necorespunzătoare din punctul de vedere al condiţiilor de detenţie**

Prin Legea nr. 169/2017, publicată în Monitorul Oficial nr. 571 din 18 iulie 2017, a fost modificată şi completată Legea nr. 254/2013 privind executarea pedepselor şi a măsurilor privative de libertate dispuse de organele judiciare în cursul procesului penal.

Potrivit dispozițiilor art. IV alin. (7) din Legea nr. 169/2017: *„situaţia centralizată a clădirilor care sunt necorespunzătoare din punctul de vedere al condiţiilor de detenţie va fi aprobată prin ordin al ministrului justiţiei, în termen de 60 de zile de la intrarea în vigoare a prezentei legi.”*

Prin urmare, în scopul aplicării compensării instituite de lege pentru executarea pedepsei în condiții necorespunzătoare a fost aprobat Ordinul ministrului justiției nr. 2773/C/2017 pentru aprobarea Situaţiei centralizate a clădirilor care sunt necorespunzătoare din punctul de vedere al condiţiilor de detenţie, publicat în Monitorul Oficial nr. 822 din 18 octombrie 2017**.**

În cuprinsul ordinului menționat au fost stabilite categoriile de clădiri, identificate prin numărul de inventar, care au fost clasificate drept necorespunzătoare din punct de vedere al condiţiilor de detenţie, ţinând cont de criteriile stabilite de Legea nr. 169/2017 dar și de reperele instituite de acest act normativ care nu impune o centralizare a camerelor care asigură condiții de detenție necorespunzătoare, ci întocmirea unei situații centralizate a clădirilor destinate cazării persoanelor private de libertate.

Astfel, în vederea determinării condiţiilor necorespunzătoare de detenţie şi acordării măsurii compensatorii prevăzute de art. 551 alin. (1) din Legea nr. 254/2013, ordinul se raportează exclusiv la clădirile care sunt necorespunzătoare din punct de vedere al condiţiilor de detenţie, fără a face referire, în mod particular, la situaţia fiecărei camere de deţinere din interiorul unei clădiri.

Legea nr.169/2017 nu distinge cu privire la situaţia în care doar anumite camere de deținere din cadrul unei clădiri sunt necorespunzătoare din punctul de vedere al condiţiilor de detenţie, creându-se premisele aplicării măsurii compensatorii prin raportare la situația rezultată din analiza întregii clădiri destinate cazării persoanelor private de libertate.

În consecință, anexa conține situația centralizată a clădirilor necorespunzătoare din punctul de vedere al condițiilor de detenție, în considerarea prevederilor Legii nr. 169/2017, neprezentând relevanță dacă doar într-una sau în toate camerele de cazare din componența unei clădiri există condiții necorespunzătore de detenție.

Modificarea Ordinului nr. 2773/C/2017 este necesară, în contextul în care alin. (4) al art. 2 din ordin prevede că: „*Administraţia Naţională a Penitenciarelor centralizează lunar şi înaintează Ministerului Justiţiei modificările transmise de locurile de deţinere în vederea iniţierii demersurilor de actualizare a situaţiei centralizate a clădirilor necorespunzătoare din punctul de vedere al condiţiilor de detenţie, până pe data de 5 a lunii curente pentru propunerile primite în luna anterioară*.”

Mai mult decât atât, în conținutul său, Ordinul nr. 2773/C/2017 a prevăzut ca situaţia centralizată a clădirilor necorespunzătoare din punct de vedere al condiţiilor de detenţie să fie actualizată anual, dar și ori de câte ori este necesar ca urmare a efectuării unor lucrări de investiţii şi reparaţii sau luării unor măsuri de descongestionare a spațiilor de cazare care conduc la asigurarea unor condiţii corespunzătoare de detenţie, precum și în cazul apariției unor situații care determină includerea, în condițiile legii, a unor clădiri din categoria celor corespunzătoare, în categoria celor necorespunzătoare.

De asemenea, comisia de evaluare a condiţiilor de detenţie, în baza inventarului clădirilor cu destinaţia spaţii de cazare pentru persoane private de libertate, stabileşte, la nivelul fiecărei unităţi, acele construcţii care sunt necorespunzătoare, conform dispoziţiilor ordinului.

În cazul în care în situația clădirilor destinate cazării persoanelor private de libertate intervin modificări de natură a determina includerea sau scoaterea în sau din categoria clădirilor care asigură condiții corespunzătoare de detenție, Comisia de evaluare a condiţiilor de detenţie reanalizează situația acestora și întocmește un raport de constatare a modificărilor intervenite și reclasificare a clădirii analizate care se înaintează Administraţiei Naţionale a Penitenciarelor cu propunere de actualizare a situaţiei centralizate a clădirilor necorespunzătoare din punct de vedere al condiţiilor de detenţie.

Așadar, prin prezentul proiect de ordin se propune ca poziția menționată la **rubrica „nr. crt. 3” din Anexa la Ordinul nr. 2773/C/2017** să fie actualizată, ca urmare a modificărilor intervenite în situația clădirilor din locurile de deținere, după cum urmează:

1. **Penitenciarul Bacău** situat în localitatea Bacău, Str. General Ştefan Guşe nr. 3, judeţul Bacău a stabilit, conform Procesului – Verbal nr. C/26021/03.08.2018, următoarele:

* Spaţiul cazare nr. 1, identificat prin nr. inventar 100067, a fost inclus în categoria clădirilor  necorespunzătoare, conform anexei, în perioadele 01-31.08.2012, 01.06.2015 – 01 mai 2018, având în vedere că acesta se află în situaţia prevăzută art. 551, alin. (3) lit. a), e) din Legea nr. 169/2017. **Începând cu luna iulie 2018 a fost menținut în categoria clădirilor corespunzătoare;**
* Spaţiul cazare nr. 5, identificat prin nr. inventar 100118, a fost inclus în categoria clădirilor  necorespunzătoare, conform anexei, începând  cu data 01.05.2015, având în vedere că acesta se află în situaţia prevăzută art. 551, alin. (3) lit. a), e), din Legea nr. 169/2017. **Începând cu luna iunie 2018 a fost menținut în categoria clădirilor necorespunzătoare având în vedere că acesta se află în situaţia prevăzută art. 551, alin. (3) lit. a) din Legea nr. 169/2017.**

Faţă de cele prezentate mai sus, a fost întocmit prezentul **proiect de ordin al ministrului justiţiei pentru actualizarea situaţiei centralizate a clădirilor care sunt necorespunzătoare din punctul de vedere al condiţiilor de detenţie, aprobată prin Ordinul ministrului justiției nr. 2773/C/2017***,* pe care vi-l supunem aprobării.

**Nicolae Liviu POPA**

**Secretar de Stat**